君用承事載酒筠谿上分韻得竹字
作者：李彌遜
朝代：宋

paragraphs: 髙荷蓋水臨風曲，美人卻扇耀紅玉。
溪翁愛之看不足，密竹陰中坐幽獨。
南鄰新醅手自灑，貯以鴟夷轉山腹。
折松掃雲謝羈束，近水亭臺晚香馥。
峰巒中央帖寒玉，影落杯心臥山綠。
長瓶縱横醆未覆，更遣長鬚隔簾贖。
酒酣歌罷睡已熟，覺來星稀斗插屋。
人間此景眼未觸，只欠桓伊弄霜竹。